Diari Oficial de la Generalitat Valenciana


Sumari del DOGV 9245, del 29-12-2021 (2021/13853)

RESOLUCIÓ de 23 de desembre de 2021, del conseller d'Economia Sostenible, Sectors Productius, Comerç i Treball, per la qual s'estableixen les bases reguladores i es convoca per a l'exercici 2022 el «Programa de primera experiència professional en les administracions públiques», de concessió de subvencions per a la contractació de persones desocupades menors de 30 anys, en el marc del Pla de recuperació, transformació i resiliència.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9245

Data del DOGV
:   29-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/13722


Data del document
:   23-12-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

RESOLUCIÓ de 23 de desembre de 2021, del conseller d'Economia Sostenible, Sectors Productius, Comerç i Treball, per la qual s'estableixen les bases reguladores i es convoca per a l'exercici 2022 el «Programa de primera experiència professional en les administracions públiques», de concessió de subvencions per a la contractació de persones desocupades menors de 30 anys, en el marc del Pla de recuperació, transformació i resiliència. [2021/13870]  
  
  
Preàmbul  
  
L'instrument financer Next Generation EU, aprovat pel Consell Europeu el passat 21 de juliol de 2020, inclou com a element central el Mecanisme de Recuperació i Resiliència (MRR), la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que permetrà una sèrie de reformes basades en la justícia social tant a escala nacional com en cogovernança amb les comunitats autònomes amb competències transferides.  
L'Acord del Consell de Ministres de 27 d'abril de 2021 va aprovar el Pla de recuperació, transformació i resiliència per a Espanya (d'ara en avant, PRTR), de conformitat amb el que s'estableix en la Decisió d'execució del Consell (Council Implementing Decision'CID), de 13 de juliol de 2021, i d'acord amb el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència.  
L'esmentat pla preveu quatre eixos: la transició ecològica, la transformació digital, la cohesió social i territorial i la igualtat de gènere, i aquests eixos orienten les deu polítiques palanca destinades a determinar l'evolució futura del nostre país. Dins de l'eix de promoció de la cohesió social i territorial a Espanya, es recullen les mesures dirigides a impulsar l'ocupació de qualitat. LABORA Servei Valencià d'Ocupació i Formació (d'ara en avant, LABORA) centra el seu camp d'acció dins del PRTR en dos aspectes principals. Dins de la política palanca VII, Educació i coneixement, formació contínua i desenvolupament de capacitats, es troba el component 19, Pla nacional de capacitats digitals (digital skills). LABORA desenvolupa accions de la inversió tres, «Capacitats digitals per a persones desocupades per a impulsar l'emprenedoria i el desenvolupament rural i reduir la bretxa de gènere». D'altra banda, la política palanca VIII engloba la «Nova economia de les cures i polítiques d'ocupació», dins de la qual s'enquadra el component 23, «Noves polítiques públiques per a un mercat de treball dinàmic, resilient i inclusiu». A través d'aquest component (que inclou 11 reformes i 7 inversions) es pretén corregir els desequilibris del mercat laboral, agreujats per la caiguda d'activitat derivada de l'emergència sanitària. En concret, LABORA desenvolupa accions per concurrència competitiva en la inversió 1 d'aquest component, «Ocupació jove, primeres experiències professionals en les administracions públiques»; en la inversió 2, «Inversió ocupació dona, suport a dones en els àmbits rural i urbà», i en la inversió 4, «Nous projectes territorials per al reequilibri i l'equitat: col·lectius vulnerables» i «Nous projectes territorials per al reequilibri i l'equitat: emprenedoria i microempreses».  
Les actuacions derivades d'aquesta convocatòria obeeixen al principi DNSH de «no causar un perjudici significatiu» recollit pel REGLAMENT (UE) 2021/241, pel qual s'estableix el Mecanisme de Recuperació i Resiliència.  
A través del programa de primera experiència, es cobriran llocs en tasques relacionades amb la transició ecològica, l'economia verda i la digitalització de serveis, i aquesta actuació tindrà les etiquetes «108. Suport al desenvolupament de les capacitats digitals» (etiquetatge digital) i «Etiquetatge verd 01. Contribució a les competències i ocupacions verdes» (etiquetatge verd), segons s'estableix en l'Ordre TES/897/2021, de 19 d'agost, per la qual es distribueixen territorialment per a l'exercici econòmic de 2021, perquè siguen gestionats per les comunitats autònomes amb competències assumides en l'àmbit laboral, crèdits finançats amb el Mecanisme de Recuperació i Resiliència, destinats a l'execució de projectes d'inversió «Pla nacional de competències digitals» i «Noves polítiques públiques per a un mercat de treball dinàmic, resilient i inclusiu» recollits en el Pla de recuperació, transformació i resiliència.  
  
La dimensió local de la política d'ocupació (consagrada per l'article 4 del text refós de la Llei d'ocupació, aprovat pel Reial decret legislatiu 3/2015, de 23 d'octubre) contribueix a l'objectiu de política de cohesió econòmica, social i territorial de la Unió Europea, la finalitat de la qual és reduir les diferències entre els nivells de desenvolupament de les regions i aconseguir el desenvolupament harmoniós del conjunt de la Unió. De la mateixa manera, el desenvolupament de les polítiques d'ocupació en l'àmbit local, promovent el creixement equilibrat i sostenible de les diferents regions, compleix amb els objectius de desenvolupament sostenible de l'Agenda 2030, en particular, amb el huité i el desé: promoure el creixement econòmic sostingut, inclusiu i sostenible, l'ocupació plena i productiva i el treball decent per a tots, i reduir la desigualtat en i entre els països, respectivament.  
El «Programa de primera experiència professional en les administracions públiques» suposa un suport operatiu a l'objectiu estratègic de millorar l'ocupabilitat de les persones joves destinatàries finals de la inversió 1, «Ocupació jove», inclosa en el component 23, «Noves polítiques públiques per a un mercat de treball dinàmic, resilient i inclusiu», enquadrat en la política palanca VIII, «Nova economia de les cures i polítiques d'ocupació», del Pla de recuperació, transformació i resiliència.  
Aquest instrument jurídic, segons el que s'ha fixat en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, és una resolució de la persona titular de la conselleria competent en matèria d'ocupació i treball, sent LABORA un organisme autònom adscrit a aquesta.  
Les presents bases reguladores s'estableixen sobre la base del recollit en l'Ordre TES/1152/2021, de 24 d'octubre, per la qual s'estableixen les bases reguladores per a la concessió de subvencions públiques, destinades al finançament del «Programa de primera experiència professional en les administracions públiques», de contractació de persones joves aturades en el si dels serveis prestats per aquestes administracions públiques, en el marc del Pla de Recuperació, Transformació i Resiliència, publicada en el B.O.E, de 26 d'octubre de 2021, l'àmbit d'aplicació del qual, segons estableix l'article 1.2 «... s'estén a tot el territori nacional, sense perjudici de les competències d'execució i d'autoorganització que tenen reconegudes les comunitats autònomes.»  
L'article 49.3, secció 8a, de l'Estatut d'Autonomia de la Comunitat Valenciana, estableix que la Generalitat té la competència exclusiva en matèria de gestió de les funcions del Servei Públic d'Ocupació Estatal en l'àmbit del treball, l'ocupació i la formació, i LABORA és l'òrgan que té al seu càrrec l'impuls i l'execució de la política de la Generalitat en matèria d'orientació laboral en el mercat de treball i formació professional, tal com s'estableix a l'article 2 de la Llei 3/2000, de 17 d'abril, per la qual es crea el Servei Valencià d'Ocupació i Formació (LABORA).  
La Llei 3/2000, de 17 d'abril, per la qual es crea el Servei Valencià d'Ocupació i Formació, atribueix, com a funcions d'aquest organisme, l'execució de la política de la Generalitat en matèria d'intermediació i orientació laboral, ocupació, economia social, formació i inserció laboral i, especialment, la promoció de l'autoocupació i l'economia social, i estableix línies de suport especial per a col·lectius com la dona desocupada i altres més discriminats.  
El Decret 216/2020, de 29 de desembre, del Consell, d'aprovació del Reglament d'organització, règim jurídic i funcional de LABORA, en l'article 20 li atribueix a la Direcció General d'Ocupació i Formació l'exercici de les atribucions que té encomanades LABORA en matèria de foment de l'ocupació, foment de la cultura emprenedora i l'autoocupació.  
L'article 167 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que «En la tramitació anticipada d'atorgament de subvencions, de conformitat amb el que es preveu en l'article 41 de la present llei, podrà arribar-se al moment procedimental immediatament anterior al de la resolució de la concessió, i haurà de constar en tots els tràmits que aquest atorgament estarà condicionat a l'existència de crèdit adequat i suficient per a això en els pressupostos de l'exercici econòmic següent».  
En el projecte de pressupostos de la Generalitat per a l'exercici 2021 figura en el capítol IV del subprograma 322.91, «Foment d'ocupació», la línia de subvenció S9001 amb una dotació adequada i suficient per al finançament d'aquestes ajudes.  
Com que aquests fons públics procedeixen del Mecanisme de Recuperació i Resiliència Europeu, serà aplicable a aquestes bases reguladores i convocatòries el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència en totes les mesures que ajuden a agilitar i flexibilitzar la seua tramitació.  
LABORA, en la seua qualitat d'entitat executora per ser perceptora de fons del Pla de recuperació transformació i resiliència (PRTR), elaborarà un pla de mesures antifrau en compliment de l'article 6 de l'Ordre ministerial TRK 8914/2021, de 29 de setembre, per la qual es configura el sistema de gestió del Pla de recuperació, transformació i resiliència, amb la finalitat de reforçar els mecanismes de prevenció, detecció, correcció i persecució del frau, la corrupció i els conflictes d'interessos.  
Aquestes subvencions són compatibles amb el mercat comú i no estan subjectes a comunicació o notificació a la Comissió Europea, ja que no és aplicable el que s'estableix en l'article 107.1 del Tractat de funcionament de la Unió Europea per estar destinades a entitats públiques per a la realització d'obres o serveis d'interés general i social i, per tant, no poden afectar els intercanvis comercials perquè no falsegen ni amenacen falsejar la competència.  
Finalment, en aplicació del principi d'eficiència, aquesta resolució, establint criteris objectius i clars sobre el cicle complet de gestió de la tramitació de les subvencions, persegueix una correcta utilització dels recursos públics.  
D'acord amb el que es disposa en l'article 164.e de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, i amb l'article 61 del Reial Decret llei 36/2020, de 30 de desembre, en virtut del qual s'ha emés un informe de l'Advocacia, així com la Intervenció Delegada de la Intervenció General de LABORA, resolc  
  
Primer  
Aprovar les bases reguladores i la convocatòria per a 2022 de concessió de subvencions per al Programa de primera experiència professional en les administracions públiques, en el marc del Pla nacional de recuperació, transformació i resiliència, que s'incorporen en l'annex d'aquesta resolució.  
  
Segon  
Facultar la persona titular de la Direcció General de LABORA per a dictar les instruccions i adoptar les mesures que requerisca l'aplicació i execució d'aquesta ordre.  
  
Tercer  
Aquesta ordre entrarà en vigor l'endemà de ser publicada en el Diari Oficial de la Generalitat Valenciana.  
Contra aquesta resolució, que esgota la via administrativa, podrà interposar-se un recurs contenciós administratiu en el termini de dos mesos a comptar des de l'endemà de ser publicada, davant del corresponent jutjat contenciós administratiu competent, d'acord amb el que s'estableix en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o, potestativament, un recurs de reposició davant d'aquest mateix òrgan en el termini d'un mes, computat en els mateixos termes, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que els interessats puguen presentar qualsevol altre recurs que estimen pertinent.  
  
València, 23 de desembre de 2021.- El conseller d'Economia Sostenible, Sectors Productius, Comerç i Treball: Rafael Climent González.  
  
  
ANNEX I  
Bases reguladores i convocatòria 2022  
  
Article 1. Objecte i àmbit  
1. L'objecte d'aquesta resolució és aprovar les bases reguladores i la convocatòria per a 2022, que regiran, en l'àmbit de la Comunitat Valenciana, la concessió de subvencions per la contractació en pràctiques de persones desocupades menors de 30 anys en el si del Programa de primera experiència professional en les administracions públiques, en el marc del Pla nacional de recuperació, transformació i resiliència.  
  
2. Aquesta resolució regula i estableix les bases per a la concessió de subvencions del Programa de primera experiència professional en les administracions públiques, que constitueix una actuació inclosa en la inversió 1, «Ocupació jove», compresa en el component 23, «Noves polítiques públiques per a un mercat de treball dinàmic, resilient i inclusiu», del Pla nacional de recuperació, transformació i resiliència, i és objecte de finançament mitjançant els recursos financers derivats de l'Instrument Europeu de Recuperació (Next Generation EU), a través del Mecanisme de Recuperació i Resiliència establit pel Reglament (UE) 2021/241, del Parlament Europeu i del Consell, de 12 de febrer de 2021. Seran, per consegüent, aplicables les disposicions del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència o norma que el substituïsca.  
  
Així mateix, les subvencions regulades en aquesta ordre estan subjectes, en tot cas, al compliment, execució i realització dels objectius fixats en el Pla de recuperació, transformació i resiliència, i estaran sotmeses a la plena aplicació dels mecanismes de gestió i control que s'establisquen per al Mecanisme de Recuperació i Resiliència de la Unió Europea i a la normativa de la Unió Europea aplicable a la gestió, seguiment i control que s'establisca per al Pla de recuperació, transformació i resiliència, així com les específiques relatives a la informació i publicitat, verificació i altres imposades per la normativa de la Unió Europea, l'aplicació de la qual serà d'obligat compliment.  
  
3. Les ajudes previstes en aquestes bases reguladores reuneixen les condicions per a qualificar-se com a subvenció i estan subjectes a la Llei 38/2003, de 17 de novembre, general de subvencions, la seua normativa de desplegament i altra normativa aplicable. Aquestes ajudes no constitueixen una ajuda d'estat, en els termes previstos en els articles 107 i 108 del Tractat de funcionament de la Unió Europea (TFUE), perquè la seua concessió no falseja ni amenaça falsejar la competència, de manera que afavoreix determinades empreses o produccions, perquè són les entitats beneficiàries de les subvencions entitats del sector públic instrumental de la Generalitat Valenciana, segons el que es disposa en l'article 3.  
  
Article 2. Finançament de les ajudes  
1. La convocatòria per a 2022 d'aquestes subvencions es finançarà amb càrrec al capítol 4, codi de línia S9001000, «Pla d'ocupació jove», del subprograma 322.91, «Foment d'ocupació», per un import global màxim estimat de 07.262.040 euros, fons procedents del Servei Públic d'Ocupació Estatal, i són susceptibles de ser finançats el 100 % en el marc del Pla de recuperació, transformació i resiliència. L'import màxim estimat es desglossa en tres subprogrames, en què els dos primers suposen, almenys, el 20 % de l'import global, amb els imports estimats següents:  
a) Ocupacions verdes, que contribueixen a preservar i restaurar el medi ambient i que es correspon amb el camp d'intervenció «01. Contribució a les competències i ocupacions verdes» de l'annex VI del Reglament (UE) 2021/241, del Parlament Europeu i del Consell, de 12 de febrer de 2021. Els àmbits d'actuació seran, entre altres, els següents: l'agricultura, la ramaderia i la pesca dirigida a la restauració dels ecosistemes i a implantar models d'explotació animal més ecològics i sostenibles; les activitats dedicades a augmentar l'eficiència del consum d'energia i matèries primeres; limitar les emissions de gasos d'efecte d'hivernacle; minimitzar els residus i contaminació; protegir i restaurar els ecosistemes, els processos dirigits a produir béns i serveis que beneficien al medi ambient: 6.000.000 euros.  
b) Ocupacions en competències digitals, conforme al Marc europeu de competències digitals per als ciutadans establit per la Comissió Europea (DIGCOMP): 7.000.000 euros.  
c) Ocupacions en general: aquelles que, per les seues característiques, no puguen ser adscrites als dos subprogrames anteriors: 5.950.000 euros  
d) A més, es realitza una reserva de crèdit de 150.000 euros per a ajudes al desplaçament, segons el que s'estableix en l'article 5.6 del present annex i en l'annex II d'aquesta resolució.  
2. En tot cas, la concessió d'aquestes subvencions queda condicionada a l'existència de crèdit adequat i suficient en el pressupost de LABORA per a l'exercici 2022.  
3. L'alteració d'aquesta distribució, garantint sempre que l'import destinat als subprogrames d'ocupacions verdes i ocupacions en competències digitals no siga inferior al 20 % de l'import global, no necessitarà una nova convocatòria. No obstant això, aquesta alteració serà objecte de publicació en el Diari Oficial de la Generalitat Valenciana amb caràcter previ a la resolució de concessió, sense que aquesta publicitat implique l'obertura de termini per a presentar noves sol·licituds ni l'inici de nou còmput de termini per a resoldre.  
4. La dotació d'aquesta convocatòria podrà incrementar-se si concorre algun dels supòsits previstos en l'article 11.2 del Decret 77/2019, de 7 de juny, del Consell, de regulació del procediment de gestió del pressupost de la Generalitat. En tot cas, aquest increment queda condicionat a la declaració de disponibilitat del crèdit, que haurà de ser publicada en el Diari Oficial de la Generalitat Valenciana. Aquesta publicitat no implicarà l'obertura de termini per a presentar noves sol·licituds ni l'inici de nou còmput de termini per a resoldre.  
  
Article 3. Entitats beneficiàries de les subvencions  
1. Podran ser entitats beneficiàries d'aquestes subvencions els organismes que componen el sector públic instrumental de la Generalitat Valenciana.  
2. En cap cas podran obtindre la condició de beneficiàries les entitats en les quals concórrega alguna de les prohibicions previstes en l'article 13 de la Llei 38/2003, de 17 de novembre, general de subvencions.  
  
  
Article 4. Persones destinatàries finals  
1. Les persones destinatàries finals d'aquestes ajudes són les persones desocupades menors de 30 anys d'edat que figuren inscrites com a demandants d'ocupació en els espais LABORA de la Generalitat, compten amb una qualificació professional i compleixen els requisits per a formalitzar un contracte en pràctiques de dotze mesos de duració. Aquests requisits s'hauran de complir en el moment de la contractació.  
2. S'entendrà que la persona jove compta amb una qualificació professional quan es trobe en possessió d'alguna de les titulacions següents:  
  
a) Llicenciatura o diplomatura universitària, enginyeria o enginyeria tècnica, arquitectura o arquitectura tècnica.  
b) Grau universitari.  
c) Estudis de postgrau universitari.  
d) Doctorat.  
e) Tècnic o tècnica superior de Formació Professional reglada, de la Formació Professional específica.  
f) Altres titulacions oficialment reconegudes com a equivalents a les anteriors.  
g) Certificat de professionalitat.  
3. Les persones contractades podran comptar amb una persona orientadora dels serveis públics d'ocupació durant la duració del contracte.  
  
  
Article 5. Accions subvencionables i quantia de la subvenció  
1. Resultarà objecte de subvenció la contractació en pràctiques de les persones destinatàries finals, a jornada completa i durant un període de dotze mesos. Les subvencions concedides es destinaran al finançament dels costos laborals.  
2. Les ocupacions dels subprogrames «Ocupacions verdes» i «Ocupacions en competències digitals» hauran de tindre l'etiquetatge digital corresponent al subprograma subvencionat, i les entitats hauran d'incloure aquesta catalogació en la memòria corresponent que s'adjunta a la sol·licitud, segons la classificació següent: ocupació en competències digitals, «108. Suport al desenvolupament de les capacitats digitals» (etiquetatge digital); ocupació verda, «Etiquetatge verd 01. Contribució a les competències i ocupacions verdes» (etiquetatge verd).  
3. Els costos laborals inclouran:  
a) Costos salarials, incloent-hi la cotització per tots els conceptes a la Seguretat Social. D'acord amb el que s'estableix en l'article 11.1.e del text refós de la Llei de l'Estatut dels Treballadors, aprovat pel Reial decret legislatiu 20/2015, de 23 d'octubre, la remuneració de la persona contractada en pràctiques no podrà ser inferior al 60 per cent del salari fixat en conveni per a una persona treballadora que exercisca el mateix lloc i, en tot cas, no podrà ser inferior al salari mínim interprofessional vigent.  
b) Costos d'equips de protecció individual (EPI) fins a un màxim de 369,07 euros anuals per a les persones contractades en els grups de cotització 9 a 5, i de 553,60 euros anuals, per a les persones contractades dels grups de cotització 4 a 1.  
4. La concessió de les subvencions, així com la seua justificació, es realitzarà a través del règim de mòduls, d'acord amb el que s'estableix en els articles 76 a 79 del Reglament de la Llei general de subvencions, aprovat pel Reial decret 887/2006, de 21 de juliol. Per a implementar aquest règim, d'acord amb l'informe tècnic elaborat pel Servei Públic d'Ocupació Estatal per al càlcul dels costos unitaris per persona contractada participant en el Programa de primera experiència professional en les administracions públiques, s'estableixen els mòduls següents:  
  
a) Per a compensar els costos laborals previstos en l'apartat 3.a i b:  
  
1r. Mòdul A: el mòdul ascendirà a 21.405,94 per persona contractada en els grups de cotització de la Seguretat Social 9 al 5, ambdós inclusivament. El mòdul inclou un import màxim de 369,07 euros com a cost d'adquisició dels EPI, adquisició que haurà de justificar-se, mitjançant la corresponent factura, en el compte justificatiu, segons el que es disposa en l'article 13.2.e.  
2n. Mòdul B: el mòdul ascendirà a 32.108,92 per persona contractada en els grups de cotització de la Seguretat Social 4 a 1, ambdós inclusivament. El mòdul inclou un import màxim de 553,60 euros com a cost d'adquisició dels EPI, adquisició que haurà de justificar-se mitjançant la corresponent factura en el compte justificatiu, segons el que es disposa en l'article 13.2.e.  
D'acord amb això, l'import d'aquesta subvenció es calcularà en funció de les previsions recollides en el projecte presentat del nombre de persones a contractar i el mòdul segons el grup de cotització de la Seguretat Social que corresponga.  
5. Les subvencions regulades en la present ordre seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. Haurà de quedar, en tot cas, identificada nítidament la traçabilitat de les despeses. No obstant això, aquestes subvencions són incompatibles amb la recepció d'altres fons comunitaris per a l'execució dels mateixos projectes d'inversió, quan això supose incórrer en doble finançament. Conforme a l'article 9 del Reglament (UE) 2021/241, del Parlament Europeu i del Consell, de 12 de febrer de 2021, els projectes d'inversió finançats pel Mecanisme de Recuperació i Resiliència poden rebre ajuda d'altres programes i instruments de la Unió, sempre que aquesta ajuda no cobrisca el mateix cost que els que ja finance la subvenció d'aquest programa segons els definits en aquest article.  
  
El beneficiari haurà de comunicar a l'administració que concedisca les subvencions l'obtenció d'altres subvencions o ajudes per a la mateixa finalitat sense incórrer en doble finançament sobre el mateix cost, procedents de qualssevol altres administracions o ens públics, nacionals o internacionals.  
5. L'import de la subvenció concedida no determinarà el cost salarial i de Seguretat Social de les persones contractades, les retribucions de les quals es fixaran d'acord amb la normativa que resulte aplicable legalment o convencionalment en cada entitat beneficiària.  
6. Les persones contractades residents en província diferent de la que radique el seu lloc de treball podran sol·licitar directament l'ajuda de desplaçament indicada en l'article 2.1. La regulació d'aquesta ajuda es desplega en l'annex II de la present resolució.  
Article 6. Activitat subvencionada i exclusions  
1. L'activitat subvencionada consistirà en la contractació en la modalitat de contracte en pràctiques de les persones destinatàries finals per a l'adquisició de competències i habilitats socials i professionals, i haurà de reunir els requisits següents:  
a) Les persones contractades hauran de desenvolupar funcions o tasques que siguen competència de les entitats beneficiàries. La competència podrà ser pròpia o originària, o ben exercida per delegació o encàrrec.  
b) Que s'afavorisca la formació i pràctica professionals de les persones desocupades que siguen contractades. A aquest efecte les contractacions hauran de referir-se a llocs de treball concordes a la formació acadèmica i/o professional de la persona contractada.  
c) La duració dels contractes serà de dotze mesos i la jornada de treball serà a temps complet. Els contractes hauran d'iniciar-se en el termini màxim d'un mes des de la notificació de la resolució de concessió, i, en tot cas, l'any natural en què es concedisca l'ajuda.  
d) Les entitats beneficiàries hauran de facilitar a les persones destinatàries informació professional, orientació o formació durant la vigència dels contractes subvencionats i complir totes les obligacions de prevenció de riscos laborals que els corresponguen. A més, es desenvoluparan de manera adequada mesures relacionades amb l'actualització dels coneixements digitals.  
e) Serà aplicable a aquests contractes la regulació prevista sobre el contracte de treball en pràctiques en l'article 11.1 del text refós de la Llei de l'Estatut dels Treballadors.  
3. Queden exclosos d'aquest programa els supòsits següents:  
a) Contractacions que s'emmarquen en l'àmbit de les ofertes públiques d'ocupació, regulades en el text refós de la Llei de l'Estatut Bàsic de l'Empleat Públic, aprovat per Reial decret legislatiu 5/2015, de 30 d'octubre, així com contractacions que cobrisquen places de naturalesa estructural que estiguen o no dins de les relacions de llocs de treball, plantilla o una altra forma d'organització de recursos humans, que estiguen previstes en les diferents administracions públiques i estiguen dotades pressupostàriament.  
b) Contractacions a jornada parcial.  
c) Contractacions realitzades per entitats que hagen sigut excloses com a beneficiàries de programes d'ocupació.  
d) Contractacions realitzades per entitats sancionades en els dos anys anteriors a la presentació de la sol·licitud per la comissió d'infraccions greus o molt greus en matèria de prevenció de riscos laborals, Seguretat Social o laboral.  
e) No podran subvencionar-se en el marc d'aquest programa l'ocupació de llocs de treball relacionats amb alguna de les següents activitats excloses del seu finançament pel Pla de recuperació, transformació i resiliència:  
1r. Les inversions relacionades amb combustibles fòssils (incloent-hi l'ús posterior).  
2n. Les activitats en el marc del règim de comerç de drets d'emissió (MTS) amb emissions de gasos d'efecte d'hivernacle projectades que no siguen substancialment inferiors als valors de referència establits per a l'assignació gratuïta.  
3r. Les inversions en instal·lacions d'abocadors de residus, en plantes de tractament biològic mecànic (MBT) i incineradores per al tractament de residus.  
4t. Les activitats en les quals l'eliminació a llarg termini de deixalles pot causar danys a llarg termini al medi ambient (per exemple, deixalles nuclears).  
  
Article 7. Procediment de selecció  
1. Les persones treballadores objecte de contractació se seleccionaran d'acord amb els criteris i el procediment establit en les instruccions que dictarà sobre aquest tema la persona titular de la Direcció General de LABORA, i la publicació de la qual haurà de tindre lloc abans de l'inici dels processos de cobertura dels llocs de treball.  
2. Els contractes realitzats a les persones seleccionades hauran de ser comunicats a través de l'aplicació Thmgnya@ z portaran la indicació «Programa de primera experiència professional en les administracions públiques. Mecanisme de Recuperació i Resiliència», en els termes previstos en aquesta aplicació.  
Article 8. Forma, termini de presentació de sol·licituds i documentació que s'ha d'adjuntar  
1. La sol·licitud (comprensiva, així mateix, de la documentació exigida en aquest article) es presentarà de manera telemàtica en la seu electrònica de la Generalitat Valenciana, a través del procediment GUC habilitat a aquest efecte i denominat «EPRIEX 2022- Programa de subvencions d'ocupació per a la contractació en pràctiques de persones desocupades menors de 30 anys per organismes del sector públic instrumental de la Generalitat, en el si del Programa de primera experiència professional en les administracions públiques». En la pàgina web de LABORA (www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre aquesta convocatòria i s'habilitarà un accés a la seu electrònica per a formular la sol·licitud. Per a això, s'haurà de disposar de signatura electrònica avançada, bé amb el certificat reconegut d'entitat o certificat de representant d'entitat. Així mateix, en l'esmentada web, estaran disponibles els diferents tràmits a emplenar en el procediment. Seran inadmeses aquelles sol·licituds no presentades utilitzant el procediment GUC que s'hi ha descrit.  
2. El termini per a la presentació de les sol·licituds s'iniciarà el 25 de gener de 2022 i finalitzarà el 4 de febrer de 2022.  
3. Les sol·licituds hauran d'acompanyar-se de la documentació següent:  
a) Formulari annex a la sol·licitud, en el qual s'indicarà, per a cadascun dels tres subprogrames (ocupació verda, ocupacions en competències digitals i ocupació en general), el nombre de llocs a cobrir, indicant la titulació, el mòdul de subvenció aplicable, segons el que es preveu en l'article 5.4.a, i el grup de cotització que el determina.  
b) Una memòria en model normalitzat per a cadascun dels subprogrames en els quals participe l'entitat (ocupació verda, i ocupacions amb competències digitals i ocupació en general), detallant-hi la descripció i les activitats previstes per a cadascun dels llocs de treball a cobrir i la seua vinculació amb el subprograma. La memòria inclourà una menció expressa al fet que es compleixen les previsions de l'article 6.3.a.  
  
c) Dades de domiciliació bancària, segons model normalitzat. En el cas que no haja variat respecte de l'última sol·licitud presentada davant de LABORA per l'entitat sol·licitant, s'haurà d'identificar el corresponent compte bancari.  
d) Declaració responsable de no estar incurs en les prohibicions per a obtindre la condició de beneficiari ni per a ser receptor del pagament a què fan referència els apartats 2 i 3 de l'article 13 i l'apartat 5 de l'article 34 de la Llei 38/2003, la qual va incorporada en l'annex a la sol·licitud.  
e) Declaració sobre les obligacions de publicitat de les ajudes del Fons Social Europeu.  
f) Declaració responsable, en model normalitzat, sobre el ple compliment del principi de «no causar perjudici significatiu» (principi do no significant harm'DNSH) i l'etiquetatge climàtic i digital, d'acord amb el que es preveu en el Pla de recuperació, transformació i resiliència, en la Decisió d'execució del Consell relativa a l'aprovació de l'avaluació del pla de recuperació i resiliència d'Espanya (Council Implementing Decision-CID), de 13 de juliol de 2021, i en el Reglament (UE) 2021/241, del Parlament Europeu i del Consell, de 12 de febrer de 2021, així com en la seua normativa de desplegament, en totes les fases del disseny i execució dels projectes i de manera individual per a cada actuació.  
  
Article 9. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, per a la qual cosa es tindrà en compte com a únic criteri el moment de presentació de la sol·licitud i la totalitat de la documentació exigida per la convocatòria. En cas que diferents expedients tinguen la mateixa data de criteri i no siga possible prioritzar-los per hora de presentació, es prioritzaran les sol·licituds presentades per entitats que hagen sol·licitat la contractació d'un nombre major de persones.  
2. La instrucció correspondrà a les direccions territorials de LABORA.  
3. L'òrgan instructor podrà sol·licitar a les entitats beneficiàries l'aportació addicional de tots els documents i les dades aclaridores que considere necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que les entitats beneficiàries compleixen tots els requisits necessaris per a la concessió de les ajudes.  
5. En la subdirecció general competent en matèria d'ocupació es constituirà un òrgan col·legiat integrat per la persona titular d'aquesta subdirecció o la persona que designe perquè la substituïsca, que el presidirà; dues vocals, i una persona que exercirà la secretaria, amb veu però sense vot. La designació de les persones que ocupen les vocalies i la secretaria l'efectuarà la persona titular de la direcció general competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe. L'òrgan col·legiat emetrà informe on es concrete el resultat de l'avaluació efectuada.  
  
6. Les persones que intervinguen en la instrucció manifestaran de manera expressa l'absència de conflicte d'interés o de causa d'abstenció.  
7. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Article 10. Resolució  
1. La competència per a resoldre sobre les sol·licituds presentades correspon a la persona titular de la Direcció General de LABORA o l'òrgan en què aquesta delegue.  
2. El termini per a resoldre i notificar la resolució procedent serà de dos mesos comptats a partir de la data final de presentació de sol·licituds. Transcorregut aquest termini sense que s'hi haja dictat i notificat una resolució expressa, es produirà el silenci administratiu i la sol·licitud s'entendrà desestimada.  
3. La resolució administrativa contindrà com a mínim els punts següents:  
a) Quantia de la subvenció concedida i el seu desglossament per subprograma.  
b) Titulació de les persones a contractar per subprograma i mòdul de subvenció concedida per cadascuna d'aquestes.  
c) Termini límit d'inici dels contractes.  
4. Una vegada dictada la resolució de concessió, si durant el procés selectiu, i per causes degudament justificades, es conclou la impossibilitat de contractar les titulacions concretes recollides en la resolució de concessió, serà possible variar aquestes i contractar persones amb titulacions alternatives, sense necessitat de sol·licitar la modificació de la resolució de concessió, sempre que finalment no hi haja variació en el mòdul de subvenció recollit en la resolució ni en les característiques que vinculen la contractació al subprograma subvencionat. En aquest cas, l'actualització de les titulacions finalment contractades i de la memòria amb la descripció i les activitats previstes per a aquests llocs, recollida en l'article 8.2.b, es presentarà, tal com determina l'article següent, amb la justificació d'inici dels contractes.  
5. Si, per contra, la nova titulació a cobrir suposa una variació del mòdul de subvenció recollit en la resolució, sempre que aquesta variació no supose un import superior al concedit ni modifique la vinculació al subprograma subvencionat, el beneficiari podrà sol·licitar la modificació de la resolució de concessió per a adequar-se a les contractacions que es realitzaran, aportant l'actualització de les titulacions que s'ha decidit contractar i de la memòria amb la descripció i les activitats previstes recollida en l'article 8.2.b. L'òrgan competent dictarà resolució en què acceptarà o denegarà la modificació proposada en el termini de dos mesos des de la data de registre de la sol·licitud. Transcorregut aquest termini sense que s'hi haja dictat i notificat una resolució expressa, es produirà el silenci administratiu i la sol·licitud podrà entendre's desestimada.  
  
Article 11. Justificació d'inici dels contractes i bestreta  
1. L'entitat beneficiària comunicarà a la Direcció Territorial de LABORA l'inici dels contractes en el termini de quinze dies hàbils des de l'inici d'aquests, mitjançant l'aportació d'una relació de persones contractades, segons model normalitzat, acompanyada de la documentació següent:  
a) Contractes de treball i la seua comunicació a LABORA a través de l'aplicació Mnrfzse@ r que portaran la indicació «Programa de primera experiència professional en les administracions públiques. Mecanisme de Recuperació i Resiliència», en els termes previstos en aquesta aplicació.  
b) Informació a les persones treballadores contractades sobre la procedència del finançament del programa.  
c) Titulació de les persones contractades que habilita per a la subscripció del contracte en pràctiques.  
d) Documentació justificativa del procés selectiu seguit per a cobrir els llocs de treball, que estarà determinada en les instruccions recollides en l'article 7.1.  
e) Justificant de l'emplenament del formulari inicial d'indicadors per la persona contractada.  
f) Actualització de la memòria recollida en l'article 8.3.b, amb l'actualització de les titulacions concretes finalment cobertes, per al supòsit previst en el punt 5 de l'article anterior.  
g) Sol·licitud de bestreta, si és el cas, que anirà acompanyada de la declaració responsable de l'article 34.5 de la Llei general de subvencions esmentada en l'article següent.  
2. Una vegada admesa de conformitat la justificació d'inici, si es fa la sol·licitud recollida en el punt anterior, podrà anticipar-se fins al 50 % de l'import concedit o un altre percentatge superior que puga establir la Llei de pressupostos de la Generalitat per a 2022.  
  
Article 12 Requisits per als pagaments  
El pagament de la subvenció, tant l'anticipat com el derivat de la comprovació del compte justificatiu, requerirà que el beneficiari es trobe al corrent en el compliment de les seues obligacions tributàries i davant de la Seguretat Social i no siga deutor per resolució de procedència de reintegrament. A aquest efecte l'entitat beneficiària haurà d'aportar una declaració responsable relativa a l'article 34.5 de la Llei general de subvencions, segons model normalitzat.  
  
Article 13. Justificació i liquidació de la subvenció  
1. La justificació de la subvenció concedida s'efectuarà fins a la data límit del 30 de juny de 2023. En el cas que, arribada aquesta data i en aplicació de les situacions recollides en l'article 11.1.b de la Llei de l'Estatut dels Treballadors, hi haja contractes no finalitzats, es presentarà una justificació parcial amb els contractes ja finalitzats, indicant-hi aquesta circumstància, i la resta s'haurà de justificar en el termini màxim d'un mes des de la seua finalització, mitjançant noves justificacions parcials que s'aniran liquidant, amb càrrec a l'import concedit, fins a aconseguir el 100 % d'aquest.  
2. El compte justificatiu constarà de la documentació següent:  
a) Una memòria d'activitat en model normalitzat, per a cadascun dels subprogrames en els quals ha participat l'entitat (ocupació verda, ocupacions amb competències digitals i ocupació en general), detallant-hi la descripció i les activitats realitzades per cadascun dels llocs de treball i la seua vinculació amb el subprograma. La memòria inclourà una menció expressa al fet que s'han complit les previsions de l'article 6.3.a.  
b) Una memòria econòmica justificativa del cost de les activitats realitzades en funció dels resultats obtinguts, que contindrà, com a mínim els punts següents:  
1r. Acreditació o declaració del beneficiari sobre el nombre d'unitats físiques considerades com a mòdul, de conformitat amb el que es preveu en l'article 5, especificant a aquest efecte:  
Persones contractades, distingint el grup de cotització de la Seguretat Social que corresponga i període de contractació de cadascuna d'elles, segons el que s'especifica en l'article 5.  
2n. Quantia global de la subvenció calculada sobre la base de les activitats quantificades en la memòria d'actuació i els mòduls previstos en l'article 5, segons el sistema de càlcul i quantificació mitjançant costos unitaris establit en aquest article.  
c) Imprés normalitzat on figurarà el codi comptable identificable en relació amb la subvenció concedida.  
d) Acreditació de trobar-se al corrent en el compliment de les obligacions tributàries i davant de la Seguretat Social i no ser persona deutora per resolució de procedència de reintegrament, mitjançant declaració responsable relativa a l'article 34.5 de la Llei general de subvencions.  
e) Factura o factures acreditatives de l'adquisició dels EPI per a les persones contractades. Juntament amb la factura s'adjuntarà un certificat en model normalitzat en el qual es desglossarà la quantia que s'imputa a cada persona. La liquidació es realitzarà sense superar els imports recollits per a aquest concepte en el mòdul aprovat per a cadascuna d'elles, i es minorarà aquest en l'import no justificat. En el cas que no s'acredite l'adquisició dels EPI, es minorarà el mòdul de cada persona pel total.  
2. La liquidació de la subvenció es produirà una vegada aportada, de conformitat, per l'entitat beneficiària la documentació detallada en l'apartat anterior i es realitzarà considerant el nombre de persones contractades, el període treballat per cadascuna d'elles i el mòdul econòmic corresponent (en funció del grup de cotització de la Seguretat Social i de l'import justificat d'adquisició dels EPI, segons el que s'ha exposat en el punt anterior). En cap cas la liquidació podrà superar la quantia de la subvenció inicialment concedida.  
  
Article 14. Resolució de pagament  
La persona titular de la Direcció General de LABORA o òrgan en què aquesta delegue tindrà la competència per a efectuar el reconeixement de les obligacions i la proposta de pagament de la subvenció concedida.  
  
Article 15. Resolució d'incidències  
La persona titular de la Direcció General de LABORA tindrà l'habilitació per a ampliar els termes i terminis establits en aquesta resolució, així com per a resoldre les incidències de qualsevol naturalesa que es produïsquen després de la concessió de les ajudes.  
  
Article 16. Incompatibilitats  
Aquestes subvencions seran compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o entitat, pública o privada. Haurà de quedar, en tot cas, identificada nítidament la traçabilitat de les despeses. No obstant això, aquestes subvencions són incompatibles amb la recepció d'altres fons comunitaris per a l'execució dels mateixos projectes d'inversió, quan això supose incórrer en doble finançament. Conforme a l'article 9 del Reglament (UE) 2021/241, del Parlament Europeu i del Consell, de 12 de febrer de 2021, els projectes d'inversió finançats pel Mecanisme de Recuperació i Resiliència poden rebre ajuda d'altres programes i instruments de la Unió sempre que aquesta ajuda no cobrisca el mateix cost que els que ja finance la subvenció d'aquest programa segons els definits en aquest article.  
  
Article 17. Obligacions de les entitats beneficiàries  
A més de les establides en l'article 14 de la Llei general de subvencions són obligacions de les entitats beneficiàries:  
a) Facilitar totes les dades i informació relacionades amb la subvenció concedida que els requerisca LABORA.  
b) Comunicar a LABORA el detall d'altres ingressos o subvencions que hagen finançat l'activitat subvencionada amb indicació de l'import i la seua procedència, així com l'acreditació d'haver ingressat, si és el cas, l'import corresponent a la diferència entre la quantitat justificada i la rebuda en concepte de bestreta.  
c) Formalitzar els contractes de treball per escrit i iniciar-los amb caràcter previ a la presentació de la justificació.  
d) Mantindre l'ocupació creada durant dotze mesos, tenint en compte, en tot cas, el que s'estableix sobre aquest tema en l'article 11.1 del text refós de l'Estatut dels Treballadors, aprovat per Reial decret legislatiu 2/2015.  
e) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial corresponent; així com conservar els documents (incloent-hi els electrònics) que justifiquen l'aplicació dels fons rebuts, en tant puguen ser objecte de control, sent aquests originals o còpies certificades conforme amb aquests.  
f) Comptabilitzar la concessió de la subvenció a través d'un codi comptable específic.  
g) Conservar els documents justificatius de l'aplicació dels fons rebuts, incloent-hi els documents electrònics, en tant puguen ser objecte de les corresponents actuacions de comprovació i control, segons disposa l'article 14.1.g de la Llei 38/2003, de 17 de novembre, així com de qualsevol altra obligació derivada de la normativa estatal o de la Unió Europea que així ho exigisca. En aquest sentit, hauran de conservar els documents justificatius i altra documentació concernent al finançament, en format electrònic, durant un període de 5 anys a partir de l'operació, o de tres anys quan l'import de la subvenció siga inferior a 60.000 euros, en els termes previstos en l'article 132 del Reglament (UE, Euratom) 2018/1046, del Parlament Europeu i del Consell, de 18 de juliol («Reglament financer»).  
h) Les actuacions subvencionades que configuren el Programa de primera experiència professional en les administracions públiques objecte d'aquesta ordre, així com tota la publicitat que es faça sobre aquest, hauran d'incorporar de manera correcta i destacada l'emblema de la UE, amb una declaració de finançament adequat que diga «finançat per la Unió Europea - NextGenerationEU», al costat del logo del Pla de recuperació, transformació i resiliència; aquesta visibilitat es farà en particular quan promoguen les accions i els seus resultats, facilitant informació coherent, efectiva i proporcionada dirigida a múltiples destinataris, incloent-hi els mitjans de comunicació i el públic.  
  
i) Informar les persones contractades de la possibilitat de sol·licitar les ajudes al desplaçament desenvolupades en l'annex II de la present resolució.  
j) En tot cas les entitats beneficiàries preveuran mecanismes de verificació del compliment del principi de «no causar perjudici significatiu» (principi do no significant harm-DNSH) i mesures correctores per a assegurar la seua implementació, de la qual cosa deixaran constància en la memòria justificativa de la subvenció.  
  
Article 18. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003, de 17 de novembre, general de subvencions. En particular serà procedent el reintegrament total de l'ajuda en els supòsits d'extinció de la relació laboral de la persona contractada abans de completar el període determinat en el contracte, exceptuant-ne el que està disposat en el punt següent.  
2. S'aplicarà el criteri de proporcionalitat amb reintegrament parcial de l'ajuda concedida en funció del temps de duració del contracte que reste per completar, si l'extinció de la relació laboral de la persona contractada amb l'entitat beneficiària s'ha produït per baixa voluntària, no supera el període de prova, discapacitat sobrevinguda, mort o acomiadament disciplinari o per causes objectives no declarat improcedent.  
  
3. El que es disposa en els apartats anteriors serà aplicable sense perjudici de la possible qualificació dels fets com a infracció administrativa i incoació del procediment sancionador, d'acord amb els articles 52 i següents de la Llei 38/2003, de 17 de novembre, general de subvencions, i els articles 173 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Article 19. Comprovació i pla de control  
1. Correspondrà a les direccions territorials de LABORA dur a terme la funció de comprovació i control de les subvencions concedides. A aquest efecte, es consultaran a través dels aplicatius informàtics corresponents les bases de dades que continguen la informació (relativa a vida laboral, discapacitat, identitat, inscripció en el servei públic d'ocupació, etc.) necessària per a l'adequada gestió d'aquestes subvencions. Així mateix, realitzaran les comprovacions per a garantir el ple compliment del principi de «no causar dany significatiu» (principi «do no significant harm-DNSH») i l'etiquetatge climàtic i digital, d'acord amb el que es preveu en el Pla de recuperació, transformació i resiliència, aprovat per Acord del Consell de Ministres de 27 d'abril de 2021, en la Decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision-CID), de 13 de juliol de 2021, i en el Reglament (UE) 2021/241, del Parlament Europeu i del Consell, de 12 de febrer de 2021, en totes les fases del disseny i execució dels projectes. Les declaracions que es realitzen han d'atendre obligatòriament la comunicació de la Comissió Europea (2021/C 58/01), «Guia tècnica sobre l'aplicació del principi de «no causar un perjudici significatiu» en virtut del Reglament relatiu al Mecanisme de Recuperació i Resiliència».  
  
2. A l'efecte del que es disposa en la lletra j de l'article 165.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de conformitat amb l'article 2.3 de la Llei 3/2000, de 17 d'abril, per la qual es crea el Servei Valencià d'Ocupació i Formació, les direccions territorials d'aquest organisme autònom accediran a la vida laboral del 100 % de les persones la contractació de les quals ha sigut subvencionada, a fi de comprovar la seua alta en l'entitat ocupadora beneficiària durant el període de manteniment exigit i a fi de comprovar el manteniment dels requisits perquè aquestes persones mantinguen el dret a la percepció de l'ajuda per desplaçament regulades en l'annex II.  
3. L'entitat beneficiaria estarà obligada a sotmetre's a les actuacions de control financer previstes en els articles 113 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en els articles 44 i següents de la Llei 38/2003, de 17 de novembre, general de subvencions; les que puguen dur a terme el Servei Públic d'Ocupació Estatal i la Inspecció de Treball i Seguretat Social, a les de control financer que corresponguen, si és cas, a la Intervenció General de l'Administració General de l'Estat i a les previstes en la legislació del Tribunal de Comptes, així com les que puguen efectuar la Comissió i el Tribunal de Comptes de les Comunitats Europees i l'Oficina Europea de Lluita contra el Frau, l'Oficina Nacional d'Auditoria i, quan siga procedent, la Fiscalia Europea. En tot cas, les subvencions regulades en aquesta Ordre estaran sotmeses al seguiment, control i avaluació que s'establisca per al Pla de recuperació, transformació i resiliència, així com les obligacions específiques relatives a la informació i publicitat, control, verificació, seguiment, avaluació i altres obligacions imposades per la normativa interna i de la Unió Europea que per al Mecanisme de Recuperació i Resiliència de la Unió Europea s'establisquen i l'aplicació de la qual siga d'obligat compliment, incloent-hi el compliment del principi DNSH (principi de «no causar perjudici significatiu»).  
  
4. La concessió de l'ajuda es veurà condicionada al compromís escrit de la concessió i accessos, previst en l'article 22.2.e del Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de Recuperació i Resiliència.  
  
  
ANNEX II  
Ajudes al desplaçament  
  
Article 1. Objecte  
L'objecte del que es disposa en aquest annex és regular la concessió de les ajudes al desplaçament d'aquelles persones contractades a l'empara del programa regulat en la present resolució.  
  
Article 2. Persones beneficiàries  
Seran beneficiàries de les ajudes aquelles persones contractades a l'empara del programa regulat en la present resolució, el domicili de les quals, en el moment de la contractació i des d'abans de la publicació de la present resolució, radique en diferent província a la de l'exercici del seu lloc de treball.  
  
Article 3. Procediment, termini de sol·licituds i documentació a aportar  
1. Les persones beneficiàries hauran de presentar una sol·licitud telemàtica en la seu electrònica de la Generalitat Valenciana, a través del procediment GUC habilitat a aquest efecte i denominat «EMPDES 2021- Ajudes al desplaçament de les persones contractades en el programa de primera experiència professional en les administracions públiques». En la pàgina web de LABORA (www.labora.gva.es/corporacions-locals-mancomunitats-diputacions/foment-de-l-ocupacio) estarà disponible la informació sobre aquestes ajudes i s'habilitarà un accés a la seu electrònica. Per a això, s'haurà de disposar de signatura electrònica. Seran inadmeses aquelles sol·licituds no presentades utilitzant el procediment GUC descrit ací.  
2. El termini de presentació de sol·licituds serà de l'1 al 30 de juny de 2022.  
3. La sol·licitud s'acompanyarà de la següent documentació:  
a) Contracte de treball.  
b) Certificat d'empadronament.  
c) Dades de domiciliació bancària, segons model normalitzat. En el cas que la persona ja haja presentat aquest model davant de LABORA i no hi haja variació de dades, s'haurà d'identificar el corresponent compte bancari.  
d) Declaració responsable de no incórrer en les prohibicions per a obtindre la condició de beneficiària ni per a ser receptora del pagament a què fan referència els apartats 2 i 3 de l'article 13 i l'apartat 5 de l'article 34 de la Llei 38/2003, segons model normalitzat.  
  
Article 4. Instrucció i procediment de concessió  
1. La concessió d'aquestes subvencions es tramitarà en règim de concurrència competitiva, conforme al que s'estableix en l'article 9 de l'annex I.  
2. La instrucció correspondrà a les direccions territorials de LABORA.  
3. L'òrgan instructor podrà sol·licitar a les persones interessades l'aportació addicional de tots els documents i dades aclaridores que considere necessaris per a resoldre sobre la sol·licitud presentada.  
4. Examinades les sol·licituds, l'òrgan instructor emetrà un informe on farà constar que les persones compleixen tots els requisits necessaris per a la concessió de les ajudes.  
5. En la subdirecció general competent en matèria d'ocupació es constituirà un òrgan col·legiat integrat per la persona titular d'aquesta subdirecció o la persona que designe perquè la substituïsca, que el presidirà; dues vocals, i una persona que exercirà la secretaria, amb veu però sense vot. La designació de les persones que ocupen les vocalies i la secretaria l'efectuarà la persona titular de la direcció general competent en matèria d'ocupació. Es procurarà que la composició de l'òrgan col·legiat s'ajuste al principi d'equilibri per raó de sexe.  
6. A la vista de l'informe de l'òrgan col·legiat, l'òrgan instructor formularà les propostes de concessió a l'òrgan concedent.  
  
Article 5. Quantia de la subvenció i condicions  
1. La quantia serà de 1.000 euros a tant alçat.  
2. Si les sol·licituds superen l'import màxim de 150.000 euros consignat en l'article 2 de l'annex I, o el nombre de persones beneficiàries supera el límit establit en el punt 3 del present article, s'aplicarà el procediment següent:  
a) S'ordenaran totes les sol·licituds presentades pel criteri de major distància quilomètrica entre el domicili i el lloc d'exercici del lloc de treball, i es concediran les ajudes fins a l'esgotament del crèdit disponible o el límit percentual establit en el punt 3 del present article.  
  
b) En cas d'empat, aquest es dirimirà pel criteri de major permanència en desocupació.  
3. En tot cas, aquesta ajuda podrà concedir-se a un màxim del 25 % del total de persones contractades en el programa.  
  
Article 6. Resolució  
1. La competència per a resoldre sobre les sol·licituds presentades correspon a la persona titular de la Direcció General de LABORA o l'òrgan en què aquesta delegue.  
2. El termini per a resoldre i notificar la resolució procedent serà de sis mesos comptats a partir de la data final de presentació de sol·licituds. Transcorregut aquest termini sense que s'hi haja dictat i notificat una resolució expressa, es produirà el silenci administratiu i la sol·licitud s'entendrà desestimada.  
  
Article 7. Reintegrament de les ajudes concedides  
1. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament d'aquesta, els casos previstos en l'article 37 de la Llei 38/2003. Així mateix, si la persona beneficiària causa baixa voluntària o per acomiadament disciplinari no declarat improcedent, haurà de reintegrar el 100 % de l'ajuda percebuda per aquest contracte.  
2. S'aplicarà el criteri de proporcionalitat amb reintegrament parcial de l'ajuda concedida, en funció de la duració del contracte que reste per completar, si l'extinció de la relació laboral de la persona contractada amb l'entitat beneficiària s'ha produït per discapacitat sobrevinguda, acomiadament per causes objectives o cessament en el període de prova a instàncies de l'entitat ocupadora.